b'\n_START_ARTICLE_\nVerdipapirforetak\n_START_PARAGRAPH_\nVerdipapirforetak opptrer som mellommenn i verdipapirmarkedet og tilbyr investeringstjenester knyttet til finansielle instrumenter etter tillatelse fra Finanstilsynet. Verdipapirforetakene har en sv\xc3\xa6rt sentral rolle i annenh\xc3\xa5ndshandelen med finansielle instrumenter (fondsmegling), og ved tilrettelegging av emisjoner i f\xc3\xb8rsteh\xc3\xa5ndsmarkedet (corporate-virksomhet).\n_START_SECTION_\nTjenester\n_START_PARAGRAPH_\nDe mest sentrale tjenestene som verdipapirforetakene tilbyr, utover tradisjonell megleraktivitet og tilrettelegging, er investeringsr\xc3\xa5dgivning, analysevirksomhet og garantistillelse for fulltegning av emisjoner. _NEWLINE_Verdipapirforetak driver ogs\xc3\xa5 aktiv forvaltning av investorers portef\xc3\xb8lje p\xc3\xa5 individuell basis og etter investors fullmakt. Av hensyn til \xc3\xa5 forebygge interessekonflikter mellom kunder og mellom foretak og kunder, ytes aktiv forvaltning normalt ikke sammen med tradisjonell meglervirksomhet, men i separate verdipapirforetak.\n_START_SECTION_\nKrav til virksomheten\n_START_PARAGRAPH_\nKravene til tillatelse for \xc3\xa5 yte investeringstjenester gjelder s\xc3\xa5vel banker som andre selskaper. Et verdipapirforetak kan bare drive den virksomheten som det har tillatelse til etter verdipapirhandelloven (investeringstjenester og tilleggstjenester), og ellers kun det som har naturlig sammenheng med denne virksomheten.  _NEWLINE_Krav til virksomheten f\xc3\xb8lger av verdipapirhandelloven og foretakene er under tilsyn av Finanstilsynet. Etter verdipapirhandelloven stilles det omfattende krav til verdipapirforetakenes virksomhet og organisering. Foretaket m\xc3\xa5 v\xc3\xa6re bygget opp p\xc3\xa5 en m\xc3\xa5te som gj\xc3\xb8r at risikoen for at det oppst\xc3\xa5r interessekonflikter begrenses til et minimum. Videre stilles det krav om at ledelsen og eierne er egnet til \xc3\xa5 lede og eie et verdipapirforetak._NEWLINE_For \xc3\xa5 starte opp et verdipapirforetak stilles det ogs\xc3\xa5 krav til at foretaket har en solid startkapital som st\xc3\xa5r i forhold til hvilke investeringstjenester som selskapet skal yte. Normalt vil kravet til startkapital v\xc3\xa6re 730.000 euro (dvs. ca. NOK 6 millioner).\n_START_SECTION_\nSikringsfond\n_START_PARAGRAPH_\nAlle verdipapirforetak har pliktig medlemskap i Verdipapirforetakenes sikringsfond. Dette fondet sikrer kundenes midler og finansielle instrumenter hvis foretaket mangler \xc3\xb8konomisk evne som f\xc3\xb8lge av tvangsakkord, konkursbehandling eller offentlig administrasjon, med inntil 200.000 kroner pr. kunde. _NEWLINE_Fondets forpliktelser finansieres av medlemmene og fondet er organisert med et eget styre i fondet med representanter fra medlemsforetakene og Kredittilsynet.'